Perussuomalaisten osaaminen kunta-asioissa ei vakuuta kansalaisia.

Kansalaiset pitävät kokoomusta, SDP:tä ja keskustaa osaavimpina ja kyvykkäimpinä puolueina kunta-asioissa.

Kunnallisalan kehittämissäätiön tilaamassa tutkimuksessa kolme kärkipuoluetta olivat hyvin lähellä toisiaan: kokoomusta piti osaavana 42 prosenttia, SDP:tä 41 prosenttia ja keskustaa 40 prosenttia vastaajista.

Perussuomalaiset pärjäsivät kyselyssä heikosti. Vain viidennes (19 prosenttia) kansalaisista pitää perussuomalaisia kyvykkäinä kunta-asioissa.

Perussuomalaisten edelle kiilasivat vihreät (27 prosenttia), vasemmistoliitto (22 prosenttia) ja RKP (21 prosenttia). Peränpitäjäksi kyselyssä jäi kristillisdemokraatit (14 prosenttia).

Edellinen vastaava kysely tehtiin vuonna 2013.

Kaikki puolueet saivat nyt kansalaisilta paremmat arviot kuin neljä vuotta sitten. Eniten asemiaan ovat parantaneet vihreät (+13 prosenttiyksikköä), SDP (+12) ja kokoomus (+11).

Tutkimuksen toteutti Kunnallisalan kehittämissäätiön toimeksiannosta Kantar TNS. Sitä varten haastateltiin marraskuussa 1 046 henkilöä.